ועדת הכספים, כנסת 17, פרוטוקול מספר 601, 2007-12-05 09:00

סטס מיסז'ניקוב: בוקר טוב.

סטס מיסז'ניקוב: כן, אדוני.

דוד טל: אדוני היושב ראש, עמיתיי חבר הכנסת, הצעת החוק שעולה כאן, הצעת חוק למיסוי תשלומים לתקופת בחירות, באה ליתן פטור מתשלום מס לבני נוער.

דוד טל: אני רק רוצה לומר בקצרה ולסבר את אוזני השומעים שעד גיל 16 בן נוער מקבל 70% משכר המינימום שמקבל מבוגר, ועד גיל 17, 75%, ועד גיל 18 83%.

דוד טל: אני רוצה לומר שבן נוער שעובד בתקופת בחירות, פעמים רבות זו אותה עבודה, הם יושבים במטה הבחירות, כולנו פוליטיקאים, מכירים את זה, הם יושבים במטה הבחירות, עושים את אותה עבודה והוא מקבל פחות.

דוד טל: כאמור, אדוני היושב ראש, כפי שפירטתי, הם מקבלים כבר פחות משכר המינימום, הגם שהם עושים את אותה עבודה, דא עקא שלאחר מכן עוד הולכים ומקזזים להם, גובים מהם מס הכנסה.

אמנון כהן: אתה מתכוון רק לעבודה היומית של הנער, או תקופה שהם עובדים במטה עם טלפונים ודברים כאלה?

דוד טל: כל התקופה של הבחירות, תשלומים עבור בחירות, יהיה פטור ממס הכנסה.

דוד טל: קודם כל צריך לזכור שגם שילובם של בני הנוער בתוך מערכת הבחירות, יש לזה איזה אקט חינוכי שכדאי שנעזור גם לבני הנוער שייכנסו למערכות הבחירות, שילמדו גם קצת על הדמוקרטיה, לא דרך שיעורי אזרחות אלא דרך הרגליים ודרך הראש.

דוד טל: מעבר לכך, בני נוער בדרך כלל הם בגילאים של תלמידי תיכון וזה לא יהיה נורא כל כך.

דוד טל: המדינה פטרה הרבה מאוד גופים, במיליארדי שקלים, המדינה נתנה מאות מיליארדי שקלים, למשל, בהפחתה של מס מעסיקים וביטוח לאומי למעסיקים.

דוד טל: אני חושב שזה ממש זוטא שבזוטא, שנמצאת בשול של השול, לכן אני חושב שלא מדובר---

אמנון כהן: בכמה כסף מדובר?

דוד טל: תלוי כמה בני נוער יעבדו בתקופת הבחירות, ולכן אני מציע, אדוני היושב ראש, שהצעתי תתקבל ואני מבקש לערוך הצבעה.

אמנון כהן: בכמה כסף מדובר, אפשר לדעת?

דוד טל: זה תלוי מה מספר הנערים שיעבדו.

דוד טל: מה שהיה?

דוד טל: זה יכול להיות גם יותר וגם פחות.

מיכל דויטש-הנר: אנחנו תומכים בהצעה, אבל זה משהו שמתנהל מול נציבות מס הכנסה ומול ההסתדרות שייצגה את בני הנוער בכמה מערכות בחירות קודמות והיו אצלנו אנשים שכן ניסו לקבל את זה, וכשהגיעה הצעת החוק הפרטית, אמרנו, נצטרף לזה, אבל אנחנו מבקשים שלא יהיה כתוב פטור, אלא שיהיה כתוב שלעניין פקודת מס הכנסה, זו תהיה הכנסת עבודה.

מיכל דויטש-הנר: כך, אם הוא לא מגיע לסף המס, הוא יהיה פטור.

מיכל דויטש-הנר: אם הוא עובד בעוד עבודה, והוא יכול לעבוד בעוד עבודה, הוא יכול למלצר, למה לקבוע ישר מראש שהסכום הזה פטור, כאשר---

דוד טל: אני אגיד לך, אם תרשי לי והיושב ראש ירשה לי, מעבר לזה שזה פעם בשנתיים-שלוש, ארבע שנים, אני רוצה גם למנוע, אני חושב גם מכם, גם ממס הכנסה, את כל ההתחשבנות של תיאום מס, למלא טפסים.

דוד טל: קודם כל מדובר בכספים מאוד מאוד קטנים ואין טעם להפעיל את כל המערכת לגבי תיאומי מס כאלה ואחרים, והרבה מהם לא יעשו את תיאומי המס, אז לכן ייווצר מצב שהם בעצם מפסידים ואנחנו לא נשיג את המטרה של החוק.

דוד טל: אני חושב שתכלית החוק היא תכלית ראויה.

דוד טל: אם היית אומרת לי, ואני מוכן לשקול את זה, שאם אני פוטר אותם, אז מה יקרה, (ולקחתי את זה בחשבון, אדוני היושב ראש) כשהבן שלי, לצורך העניין, יעבוד שם ואבא שלו יעבוד גם במטה הבחירות והוא יעמיס הכול על הילד שלו, כדי להרוויח את המס.

דוד טל: אם היית אומרת לי 'תשמע, הכול נקבע על ידי השכר הממוצע במשק, כאיזה שהיא דרגה שעד אליה הוא פטור'---

מיכל דויטש-הנר: השכר הממוצע במשק?

דוד טל: הממוצע, 7,780, משהו כזה.

דוד טל: את רוצה 7,500?

מיכל דויטש-הנר: אני לא רציתי לקבוע סכום.

מיכל דויטש-הנר: היום יש בחוק סכום.

מיכל דויטש-הנר: יש 5,000.

דוד טל: אז אני רוצה לקבוע 7,500 פטור ממס הכנסה, לכולם.

דוד טל: מעבר ל-7,500...

דוד טל: מפני שמה שאני רוצה.

דוד טל: .. הרי תהליך הבחירות הוא לא כזה ארוך שהוא יכול להרוויח כל כך הרבה---

סטס מיסז'ניקוב: איזה בן נוער מקבל 7,500 בתקופת בחירות?

דוד טל: לא, מקסימום, אם הוא יעבוד חודשיים, למשל, כל לילה הוא ידביק, בצורה לא לגאלית, כמו בלח"י ובאצ"ל ובהגנה מודעות, אז הוא יגיע ל-7,500.

סטס מיסז'ניקוב: למי יש תקציב לשלם לבני נוער כל כך הרבה?

סטס מיסז'ניקוב: עכשיו גם מקצצים תקציבים לבחירות.

דוד טל: יכול מאוד להיות, ואז מעל 7,500, את רוצה לנסות את זה?

דוד טל: 10% למשל.

מיכל דויטש-הנר: למה לקדם את ההכנסה הזו, 7,500 שקל, שמגיעה לסף המס, למה דווקא אותה לפטור ממס באופן כללי?

מיכל דויטש-הנר: זה כמו הכנסת נכה, זה כמו הכנסת קצבאות?

דוד טל: אני אשתמש באותה דוגמה שנתתי קודם, כדי שלא ייווצר מצב שאני צריך להפעיל את כל המנגנון ואני צריך להטריד את אותו בן נוער שיילך למס הכנסה---

מיכל דויטש-הנר: אנחנו עשינו את זה עם האוניברסיטאות, למשל, היו נותנים להם אישור ניכוי מס במקור, כללי לכולם, במקרה הזה ייתנו להם אישור ניכוי מס במקור 0%.

מיכל דויטש-הנר: לא צריך להטריד אף אחד.

מיכל דויטש-הנר: אפשר לעשות את זה באופן מרוכז, אבל---

דוד טל: כן, ואז מה?

דוד טל: ואז מה תעשי לאחר מכן?

מיכל דויטש-הנר: אני אבדוק כמה הם אמורים להרוויח.

מיכל דויטש-הנר: אם הם בסכום כזה שלא אמור להגיע לסף המס, הכנסה כזו, כמו כל הכנסה אחרת.

מיכל דויטש-הנר: .. הרי לא רצית לעודד את קבלת ההכנסה הזאת, רצית שהם לא ייפגעו לעומת הכנסה אחרת, שאם היו עובדים בעבודה אחרת ולא היו מגיעים לסף המס.

מיכל דויטש-הנר: לא רצית לעודד.

דוד טל: לא, לא ירדת לסוף דעתי.

דוד טל: רציתי לפטור אותם מתשלום כדי שהם לא יצטרכו לשלם יותר מאשר אדם מבוגר.

דוד טל: אדם מבוגר, שלא עובד, לדוגמה, אז הוא יקבל שכר מינימום יותר גבוה מאותו נער, שהוא בן 16, שמקבל רק 70% משכר המינימום, ולאחר מכן אנחנו עוד נמסה אותו.

דוד טל: אני חושב שאני רוצה לפטור אותו ואני חושב שזה יתרום במשהו לנוער שלנו, מעבר לצד הכספי, בכל הצד הזה של העבודה האזרחית.

מיכל דויטש-הנר: האמירות שלי הן לא כספיות בכלל, הן לא מבוססות על עלות תקציבית.

מיכל דויטש-הנר: האמירות שלי בעצם אומרות שמדובר בהכנסה כמו כל הכנסה.

מיכל דויטש-הנר: בני הנוער צעקו שהם בכלל לא מגיעים לסף המס ולכן לגבות מהם 25% פלאט זה לא הוגן, אז אנחנו אומרים, אוקי, בואו נתחיל מאפס, אבל בואו נתחיל כמו כל הכנסת עבודה אחרת.

דוד טל: כנראה שלא שמענו את אותם בני נוער, מפני שבני נוער שאני שמעתי אותם אמרו לי 'למה ייגרע חלקנו?

דוד טל: אנחנו גם נקבל פחות משכר מינימום ולאחר מכן גם ימסו אותנו?

דוד טל: מה פתאום?

דוד טל: ' אז אמרתי להם, אני מבטיח להם שאני אהיה שליח נאמן ואני אפטור אותם לגמרי.

דוד טל: עכשיו אני חוזר בי מההבטחה שלי אליהם, שאני פוטר אותם לגמרי, מפני שחשבתי שזה לא יהיה מספיק הגון והוגן לפטור אותם לגמרי בכל סכום, כדי שלא ייווצר מצב שיעשו כל מיני קומבינות.

מיכל דויטש-הנר: אם אתה מרשה לי גם להפנות אותך גם להצעת החוק שלך.

מיכל דויטש-הנר: אני רוצה לתקן את העוול שנגרם לבני נוער, ששיעור המס השולי שלהם נמוך מ-25%.

מיכל דויטש-הנר: כלומר כל העניין הזה בא מהטעם שבני הנוער, רובם, לא מגיעים לסף המס והאמירה הכללית, בחוק התשלומים בתקופת בחירות, שבאה להיות אמירה שעושה סדר במובן הנקי, בואו, לכולם 25%, מנגנון קל, פשוט, קל ליישום, במובן הזה, היתה חוסר הוגנות לגבי אלה שאינם מגיעים לסף המס בעיקרון, בני הנוער הללו.

מיכל דויטש-הנר: לקבוע את ההכנסה הזו כהכנסה עדיפה, מועדפת, שהיא הכנסה כמו... אתה רוצה להשוות אותה להכנסות של נכים ושל מקבלי קצבאות, נכי מלחמה, נכי נאצים, לא זו היתה המטרה.

מיכל דויטש-הנר: היא לא הכנסה מועדפת במובן הזה שאתה רוצה לעודד אותם, אבל אתה רוצה לגרום שוויון.

מיכל דויטש-הנר: אתה אומר, אילו היו עובדים במקום אחר, הם לא היו משלמים מס עד סכום גובה ההכנסה שלא היו מגיעים לסף המס.

דוד טל: אני לא אומר את זה.

מיכל דויטש-הנר: ככה זה היה כתוב בדברי ההסבר.

דוד טל: ואם בדברי ההסבר כך זה נאמר, העוזרת הפרלמנטרית שלי תפוטר לאלתר.

דוד טל: אין שום ספק.

דוד טל: אבל אני רוצה לומר לך, גברתי, בלי חס וחלילה לפגוע בכבודך, אם הייתי רואה שאת ככה מגינה על אוצר המדינה ושמדובר במיליארדים, כשאתם נותנים פטור, הייתי רגוע.

דוד טל: עכשיו אני מאוד לא רגוע.

דוד טל: שבשול של השול אתם נאחזים כמוצאי שלל רב, מי יודע כמה כסף אתם פה תרוויחו.

דוד טל: אתם לא תרוויחו.

דוד טל: ובדברים היותר הגדולים, ככה אתם נוהגים, אגב, בכל הדברים.

דוד טל: האוצר, אני מתכוון.

דוד טל: בכל הדברים הגדולים אתם עוצמים עיניים, יש הסכמה בעצימת עיניים.

דוד טל: בדברים הקטנים יותר, אתם נטפלים.

דוד טל: אגב, גם מערכת המשפט, לדעתי, נוהגת כך, אבל אני לא רוצה להיכנס לזה.

דוד טל: אני אודה לך אם תגני בחירוף נפש כזה על הוצאות יותר גדולות שתהיינה, על פטורים יותר גדולים.

דוד טל: אדוני היושב ראש, אני מבקש לעבור להצבעה, אלא אם כן---

סטס מיסז'ניקוב: רק רגע, חבר הכנסת דוד טל---

דוד טל: השופט (בדימוס) שוהם צריך להגיע.

מיכל דויטש-הנר: אני מגינה בחירוף נפש על כל נושא כי אני חושבת שהכנסה, שהיא הכנסת עבודה במשמעותה, הכנסת העבודה במהותה, אנחנו לא פוטרים הכנסות עבודה.

מיכל דויטש-הנר: אין לנו שום פטור לסוג של הכנסות---

דוד טל: זה פרק זמן קצר, מוגבל מאוד, חודש, חודשים, מקסימום חודשיים וחצי.

אורי קרניאל: אני מציע שאתה תביא הצעת חוק אחרת---

דוד טל: כשאני אביא, אדוני, אתה תתייחס להצעת חוק אחרת.

דוד טל: אל תביא לי דברים היפותטיים.

דוד טל: אתה לא יודע מה אני אביא ומה לא אביא.

סטס מיסז'ניקוב: רק רגע, אדוני, אני אתן לך עכשיו לדבר---

דוד טל: הוא מדבר על הצעת חוק אחרת שאני אביא מחר.

דוד טל: מאיפה הוא יודע מה אני אביא מחר?

דוד טל: אני מתכוון לא להביא יותר הצעות חוק, בגלל שראיתי את המגננה הזאת ש---

אורי קרניאל: רציתי להמשיך את הקו של גב' מיכל דויטש, לכיוון אחר רק.

אורי קרניאל: אני חי במערכת הרבה שנים, אנחנו לפעמים מכניסים את הקצה-קצה-קצה קטן של חור, עושים חור קטן במערכת, כמו הדוגמה של פטור ממשי בנושא שאנחנו לא נותנים עליו פטור, ומחר, לא חבר הכנסת דוד טל, חבר כנסת אחר, או אני לא יודע מאיפה, תבוא ההצעה, ש'בואו נעשה גם את זה', נעשה גם את זה, למה לא?

סטס מיסז'ניקוב: אלה החיים.

אורי קרניאל: ככה זה סחף, והיו לנו הרבה דברים פעם שלא יכולנו לעמוד בהם.

דוד טל: רק הערה קטנה, אדוני היושב ראש.

דוד טל: עם כל הכבוד, מכובדי, אתה מפקח במס הכנסה?

דוד טל: כן.

דוד טל: אתה ברשות המבצעת?

דוד טל: אני ברשות המחוקקת?

דוד טל: התפקיד שלי לחוקק, התפקיד שלך לבצע.

דוד טל: התפקיד שלך לא לומר לי מה לחוקק ומה לא לחוקק, עם כל הכבוד הראוי.

דוד טל: גם אם ארצה להגיש הצעות חוק, אני רשאי.

דוד טל: לא אני, חבר כנסת אחר, אני אדבר בשם אותו חבר כנסת, הוא זכאי, הוא חייב, זה החובה שלו.

דוד טל: אתה הרשות המבצעת?

דוד טל: אתה תבצע את מה ש---

אורי קרניאל: אני מבצע את מה שאתה מחוקק, אני רק אמרתי---

דוד טל: זה הכול, זה הכול.

אורי קרניאל: סליחה, אני רק אמרתי מה קורה אם אני עושה קצת חור בסכר.

אורי קרניאל: זה הכול.

דוד טל: אם נמצא לנכון שאנחנו רוצים להרחיב את החור בסכר, אנחנו נרחיב אותו ואתה תקיים את מה שאנחנו נרחיב.

אורי קרניאל: בבקשה, אבל מותר לי להגיד ש---

דוד טל: כן, אבל אנחנו יודעים את זה.

דוד טל: אנחנו מבוגרים כמוך, אולי קצת יותר.

מיכל דויטש-הנר: כבודו, ההצעה שלי ושלך מגיעה לאותה תוצאה.

דוד טל: אני לא בטוח.

מיכל דויטש-הנר: אם מדובר בבן נוער שזאת הכנסתו היחידה, הוא לא ישלם מס.

מיכל דויטש-הנר: אבל לא נפרוץ את העיקרון של הכנסת עבודה, אין לנו פטורים להכנסות עבודה.

מיכל דויטש-הנר: לא קיימים אצלנו פטורים להכנסות עבודה.

אמנון כהן: שאלה אלייך.

אמנון כהן: בכל מקרה הבנתי שמי שעובד בתקופת הבחירות משלם אוטומטית 25%.

מיכל דויטש-הנר: זאת המטרה, לתקן.

אמנון כהן: חבר הכנסת דוד טל אומר, תשמע, זה נוער, אני אותו רוצה לשמור עליו, או לתת לו תחושה---

מיכל דויטש-הנר: אנחנו מסכימים לזה.

סטס מיסז'ניקוב: אגב, זה רק בחודש האחרון של הבחירות.

דוד טל: לא, זה יכול ללכת לאורך של שלושה חודשים, 60 יום או 90 יום, זו תקופת הבחירות.

סטס מיסז'ניקוב: אני מספיק ותיק בכל מיני מערכות בחירות ואני יודע שרק בחודש האחרון יש מיסוי של 25% על כל הכנסה---

דוד טל: לא, זה כל התקופה.

דוד טל: זה יכול להיות חודשיים, זה יכול להיות שלושה.

אורי קרניאל: אני חושב ש-30 יום מופיע בחוק.

דוד טל: 30 יום?

דוד טל: אז ודאי, הוא שכנע אותי שאני צריך לעמוד על דעתי.

דוד טל: אם רק 30 יום, אז הוא לא יכול---

סטס מיסז'ניקוב: יש דברים שאני יודע על עיוור, מה שנקרא.

אמנון כהן: אז אני חושב שאם התכלית ראויה של החוק של חבר הכנסת דוד טל, מצד אחד לעודד את הצעירים להיות שותפים למהלכים, גם כאזרחים, גם כבעתיד אולי פוליטיקאים, או כל תפקיד אחר, ומצד שני, קצת דמי כיס, שלא נפגע להם בזה.

מיכל דויטש-הנר: אנחנו מסכימים.

מיכל דויטש-הנר: התוצאה הסופית היא אותה תוצאה.

מיכל דויטש-הנר: הם לא ישלמו.

דוד טל: אם זה אותה תוצאה, אז מה איכפת לך?

מיכל דויטש-הנר: כי פרצת את העיקרון שקבעת שהכנסת עבודה פטורה ממס.

דוד טל: שום עיקרון לא מקודש, אל תקדשי עיקרון.

סמדר אלחנני: אני רוצה לחזור לחוק.

סמדר אלחנני: אני חוזרת להצעת החוק המקורית שקבעה את שיעור המס הזה ולמה שאמרתי אז.

סמדר אלחנני: החוק בכלל, שקובע שיעור מס מוחלט של 25% על הכנסת עבודה, פוגע בכלל, כי היום זה בערך שיעור המס הממוצע שמשלמים על הכנסות בארץ.

סמדר אלחנני: זאת אומרת, זה פוגע בכל האנשים ששיעור המס השולי שלהם הוא 10%, 17%, 22% ואני כבר לא זוכרת מה היום שיעורי המס.

סמדר אלחנני: שיעורי המס גם בכלל יורדים, אז בשנה הבאה, חבר הכנסת סטס הוריד את זה, אני חושבת, כבר ל-16%.

סמדר אלחנני: החוק המקורי פוגע בכולם, זה לא רק בבני הנוער.

סמדר אלחנני: היום כל המעבידים, מ-1 בינואר 2008, צריכים להגיש דוחות מקוונים.

סמדר אלחנני: זאת אומרת, הבעיה של עימות מול מס הכנסה ודווקא בני הנוער, דווקא הצעירים צריכים.

סמדר אלחנני: ..

סמדר אלחנני: דמוקרטיה זה לא רק ללכת להדביק בולים על מעטפות, אלא באמת ללכת, ללכת להתמודד עם החוקים, למה לא?

סמדר אלחנני: מי שירצה לקבל החזר, לא לשלם, הוא יכול לקבל.

דוד טל: משום שאני לא רוצה להטריד אותו בשביל כמה גרושים, שיילך למס הכנסה, יעמוד בתור, ייקח מספרים.

סמדר אלחנני: חבר הכנסת טל, אני רוצה רק להגיד לך שכל הניסיונות שלי היום עם פקידי מס הכנסה, שלא יודעים מי אני, הם מעולים, ושישמעו את זה פקידי מס הכנסה.

סמדר אלחנני: התשובות שאתה מקבל והיחס והעזרה היום הם מעולים.

סמדר אלחנני: אין שום בעיה היום.

סמדר אלחנני: לכן מה שאני הייתי מציעה לכם, נוער או לא נוער...

סמדר אלחנני: הוויכוח הזה אם היום הוא בן 17, או בן 17.5, אוטוטו הוא כבר לא נוער, אז הוא כבר כן יהיה צריך לשלם את ה-25% האלה, תעבירו את הכול להכנסת עבודה רגילה, הרוב יהיו פטורים.

סמדר אלחנני: הכול, לא רק נוער.

דוד טל: היא מדברת על כולם.

מיכל דויטש הנר: אני דיברתי רק על בני הנוער.

סמדר אלחנני: גם על פנסיונרים.

סמדר אלחנני: על כולם.

מיכל דויטש-הנר: אנחנו נעשה שיטת תיאום במרוכז, שאף אחד מהם לא יצטרך לעמוד בתור.

מיכל דויטש-הנר: אנחנו נעשה את זה כמו שאנחנו עושים לאגודות סטודנטים, במקרים אחרים, נעשה שיטת תיאום במרוכז.

מיכל דויטש-הנר: אתה הגעת לתוצאה שהם לא מחויבים ב-25% פלאט, על 1,000 שקלים, ומאידך אתה רואה בהכנסה את מה שהיא באמת, הכנסת עבודה, ואתה אומר להם 'הכנסת העבודה הזאת שלכם, על פי פקודת מס הכנסה, אתם לא מגיעים לסף המס על הסכום הזה שאתם מקבלים'.

דוד טל: אדוני היושב ראש, אני רוצה להציע שאנחנו נעביר את הצעת החוק כפי שהיא, וגם שיהיה מונח לך בראש, אני מוכן להגביל את זה עד 7,500, השכר הממוצע---

מיכל דויטש-הנר: זה מוגבל היום ל-5,000, בהצעה שלך.

דוד טל: לא, אז זהו, לא נשאר שום דבר.

סטס מיסז'ניקוב: חבר הכנסת טל, אני הבנתי אותך.

שגית אפיק: החוק הקיים מתייחס, למעשה, למצב שבו אדם מבוגר, או בן נוער, זה לא משנה, כרגע אין הבחנה בחוק, מרוויח עד 5,000 שקלים חדשים, זה סכום שנקבע ב-99' ומופיע בחוק עצמו.

שגית אפיק: עד 5,000 שקלים חדשים יש מיסוי של 25% פלאט, על כולם.

שגית אפיק: מעל 5,000 שקלים חדשים, ישנה הפנייה לתקנות כשבתקנות כתוב שמעל 5,000 שקלים חדשים יהיה 25% או לפי שיעורי מדרגות המס הרגילות, לפי כל דין.

שגית אפיק: עכשיו הפער בעצם ביניכם, מבחינת החישובים, הוא לא מאוד גדול.

שגית אפיק: מה שמציע חבר הכנסת דוד טל זה להעלות את הסכום של 5,000 שקלים ל-7,500 שקלים, אם הבנתי נכון.

שגית אפיק: מעל 7,500 שקלים יחולו מדרגות המס הרגילות, עד 7,500 שקלים, בני הנוער יהיו פטורים.

דוד טל: כפי שעכשיו מופנים לתקנות, נפנה לתקנות.

שגית אפיק: מה שמציעה עורכת דין מיכל דויטש, בעצם, היא אומרת, עד 4,200, שזאת המדרגה הראשונה---

מיכל דויטש-הנר: עם נקודות הזיכוי.

מיכל דויטש-הנר: בת נוער זה 5,000.

שגית אפיק: עד 4,200 לסף המס, מ-4,200 עד 7,500, 10%.

שגית אפיק: אני מראה שהפערים בעצם לא מאוד מאוד גדולים.

שגית אפיק: אפשר לחשוב על פשרה שלישית.

שגית אפיק: הפער שכן נשאר הוא באמת במנגנון.

שגית אפיק: המנגנון שמציע חבר הכנסת דוד טל זה להמשיך במנגנון של החוק, שזה מנגנון פשוט, זה לא דורש מהם תיאומי מס, לא דורש הגשת טפסים ודוחות וכנראה שגם זה היה הרציונל מאחורי ה-25% פלאט.

שגית אפיק: וברגע שנפרוץ את המנגנון...

מיכל דויטש-הנר: לא, לא, לא.

שגית אפיק: את עושה שני דברים.

שגית אפיק: אחד, את מפלה בין בני נוער למבוגרים במובן הזה שהשארת למבוגרים את הפלאט, ולכן אני חשבתי שאפשר לעשות פשרה אחרת---

מיכל דויטש-הנר: גם בהצעה של חבר הכנסת יש אפליה, כי היא מפלה בין הפטור לבין המיסוי.

שגית אפיק: אבל נשארת השיטה הפשוטה.

דוד טל: אני הלכתי לפי השיטה שלכם, של החלק הראשון, כשאתם מיסיתם, אני פטרתי.

דוד טל: ולאחר מכן, אתם הפניתם לתקנות, אני עכשיו מסכים להפנות לתקנות, לא 5,000, עד 7,500.

שגית אפיק: יש פשרה שלישית, להשאיר את ה-5,000, עד 5,000 יהיה פטור.

שגית אפיק: מעל 5,000 יהיה לבני נוער 25%, או לפי כל דין, שלפי כל דין זה מדרגות המס, מה שהיא מציעה.

דוד טל: לא, אבל אני הצעתי 7,500 פטור, ואחרי 7,500 לפי כל דין.

סטס מיסז'ניקוב: רבותיי, סיימנו את הדיון.

סטס מיסז'ניקוב: כיוון שזה לקריאה ראשונה, אני רוצה להעביר את זה כמו שזה, פטור מלא עד 7,500, כפי שמציע חבר הכנסת דוד טל.

סטס מיסז'ניקוב: אנחנו לא נתקדם עד שאתה לא תשב עם עורכת דין מיכל דויטש, עד שייצא עשן לבן.

דוד טל: לא, אני אבוא בדברים עם עורכת דין דויטש, כדי להתקדם, אבל אני לא רוצה להתנות את זה, אדוני היושב ראש, שעד שהאוצר לא יסכים, אנחנו לא נתקדם.

דוד טל: האוצר לא יסכים?

דוד טל: שיפיל את הצעת החוק בקריאה שנייה, זה גם בסדר.

דוד טל: אני יכול לעשות את זה אותו דבר, אגב.

שגית אפיק: אז נגיד את העקרונות רק - פטור מלא עד 7,500 שקלים, מעל 7,500 יחול הדין שבתקנות, 25% או לפי כל דין.

שגית אפיק: התחילה תהיה מתקופת הבחירות הקרובות ביותר, שזה הרשויות המקומיות?

דוד טל: אני מניח שזה הרשויות המקומיות.

סטס מיסז'ניקוב: מי בעד הצעת חוק מיסוי תשלומים בתקופת הבחירות, (תיקון - פטור מתשלום מס לבני נוער) תשס"ו-2006, של חבר הכנסת דוד טל, לפי העקרונות שנקבעו עכשיו?

סטס מיסז'ניקוב: ההצעה אושרה – פה אחד

סטס מיסז'ניקוב: תודה רבה, ברכותיי ליום החג הזה.